**A büntetés-végrehajtás országos parancsnokának
86/2015. (XII.15.) OP**

***s z a k u t a s í t á s a***

***a büntetés-végrehajtási szervezet által fenntartott fekvőbeteg intézetek
Egészségbiztosítási Alapból történő finanszírozásáról***

A büntetés-végrehajtási szervezet belső szabályozási tevékenységéről szóló 2/2013. (IX.13) BVOP utasítás 7. pontja alapján – figyelemmel az Országos Egészségbiztosítási Pénztár Közép-magyarországi Területi Hivatala, valamint a Büntetés-végrehajtás Országos Parancsnoksága között egészségügyi szolgáltatások finanszírozására létrejött szerződésre, továbbá az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendeletben foglaltak alapján átadott pénzeszközök elosztására - a következő szakutasítást adom ki.

1.  Az Egészségbiztosítási Alapból történő finanszírozás jogcímen átadott pénzeszközökből a részesedést

*a)*  a fogvatartotti elhelyezhető beteglétszám,

*b)*a szakellátási tevékenység jellege,

*c)*a betegforgalmi adatok

alapján határozom meg.

2.  Az időarányosan (havi bontásban) átadott összegekből a Büntetés-végrehajtás Központi Kórház (Tököl) és a Szegedi Fegyház és Börtön III. Objektuma (Nagyfa) együttesen 60 (hatvan) százalékban - mely összegből 2 (kettő) százalék a Szegedi Fegyház és Börtön nagyfai objektumát illeti - és az Igazságügyi Megfigyelő és Elmegyógyító Intézet 40 (negyven) százalékban részesül.

3.  A büntetés-végrehajtás keretében nyújtott egészségügyi szolgáltatások fennmaradó költségei a büntetés-végrehajtási szervezet központi költségvetését terhelik.

4.  Ez a szakutasítás 2015. december 15-én lép hatályba.

5.  Hatályát veszti a társadalombiztosítási támogatás jogcímen kiutalt pénzeszközök elosztásáról.1-1/73/2006. (IK Bv. Mell 7.) OP intézkedés.

**Csóti András bv.altábornagy**országos parancsnok